b"\n_START_ARTICLE_\nTec\n_START_SECTION_\nEtimologia\n_START_PARAGRAPH_\nJoan Coromines, en el seu Onomasticon Cataloniae, explica que Tec prov\xc3\xa9 d'un \xc3\xa8tim prerom\xc3\xa0, indoeuropeu, tek- (rajar, ser corrent), probablement portada pels sorotaptes. En aquest cas el top\xc3\xb2nim es referiria originalment al riu, d'on el va agafar la poblaci\xc3\xb3.\n_START_SECTION_\nTerme comunal de Prats de Moll\xc3\xb3 i la Presta\n_START_PARAGRAPH_\nEl riu neix a l'extrem occidental del terme de Prats de Moll\xc3\xb3 i la Presta, entre la Roca Colom, al nord, i el Pic de Costabona, al sud-est, dins de la Reserva Natural de Prats de Moll\xc3\xb3 i la Presta. El curs del riu \xc3\xa9s majorit\xc3\xa0riament adre\xc3\xa7at cap a l'est, per\xc3\xb2 a causa de l'orografia complexa, muntanyosa, que travessa, fa nombroses inflexions cap al sud, amb moltes de meandres. Passa pel Pla Rod\xc3\xb3, als peus, sud, de les Esquerdes de Rotj\xc3\xa0 i ran de la Barraca de la Coma del Tec, on rep per l'esquerra els c\xc3\xb2rrecs dels Orriets. Tot seguit deixa a migdia la Ja\xc3\xa7a de l'Ullat, rep per l'esquerra el C\xc3\xb2rrec del Pas del Faig, passa ran de la Cabana Forestal de l'Ullat, i supera els marcats meandres de la Freixenosa, on rep per l'esquerra el C\xc3\xb2rrec de Roques Roges (que aporta els c\xc3\xb2rrecs del Talaiador i de la Canyola), el Pas del Gat i la Barragana, que formen el Ve\xc3\xafnat de les A\xc3\xafllades, on rep per la dreta els c\xc3\xb2rrecs de la Grevodella i de la Solaneta, que forma una gran vall que correspon a tota la meitat sud de l'extrem de ponent del terme (amb els c\xc3\xb2rrecs de Font Negra, dels Menerassos, de Perafeu, del Bac de Siern, de l'Ortigar, de Siern i de la Barragana. _NEWLINE_Tot seguit passa a prop de les masies, algunes desaparegudes, de Cal Borreguer, Mas Pla i Can Torrafaves, passa per la Plananera, on rep per la dreta el C\xc3\xb2rrec d'en Fran\xc3\xa7a, i Can Banys i arriba als Banys de la Presta, on rep per l'esquerra els c\xc3\xb2rrecs del Mas Brixot i de Santa Maria. Just despr\xc3\xa9s passa pel ve\xc3\xafnat de la Farga, on rep per la dreta el C\xc3\xb2rrec de l'Amollonenc, deixa dalt de la muntanya i al nord la Presta, rep per la dreta el C\xc3\xb2rrec de les Collanes, passa per Can Llagosta, on li arriba per l'esquerra la Ribera d'Agrefull, el Mol\xc3\xad d'Agrefull i Agrefull, despr\xc3\xa9s per Can Camaut del Pla d'en Sala, per Sant Salvador, abans del qual rep per l'esquerra el C\xc3\xb2rrec de la Fredera i el Mas Pla, despr\xc3\xa9s dels quals rep per l'esquerra la Parcigola i per la dreta els c\xc3\xb2rrecs de les Agulles i de les Vernoses, Can Roure i sota del Mas de la Font, rep per l'esquerra el C\xc3\xb2rrec de l'Estrada i per la dreta el de la Plana, fins a arribar al petit ve\xc3\xafnat format pel Rossinyol, el Burgat i la Boixeda, on rep per l'esquerra el C\xc3\xb2rrec del Castill\xc3\xb3, passa pels ve\xc3\xafnats de la Clapera i la Borda, i arriba a sota i a migdia de Prats de Moll\xc3\xb3._NEWLINE_Ran del costat sud de la vila de Prats de Moll\xc3\xb3, el Tec passa entre el ve\xc3\xafnat de Santa Ll\xc3\xbacia, amb l'antiga capella, ara convertida en habitatge particular i fonda, de Santa Ll\xc3\xbacia, a la dreta del Tec, i la capella de Santa Justa i Santa Rufina, a l'esquerra, ja dins del clos murallat de la vila. Just a l'angle sud-est de la vila rep per la dreta el Canidell, que centra l'ampla vall existent dessota i al nord del Coll d'Ares, i per l'esquerra, gaireb\xc3\xa9 davant per davant, el C\xc3\xb2rrec de la Guillema. El riu deixa enrere la vila murallada despr\xc3\xa9s de passar per sota del pont de la carretera D115, i de seguida passa pel costat de migdia de la Verneda, deixa al nord la capella de Sant Mart\xc3\xad de Vilaplana, i el c\xc3\xa0mping proper, deixa a migdia la Cabanya, l'Abadia i la Noguereda i al nord Savoia, la Pollangarda i l'Avellanosa, i poc despr\xc3\xa9s de deixar al nord l'Oratori de Sant Eloi, en un fort meandre del Tec, al costat nord-est del Mas de les Sitges, entra en el terme comunal del Tec.\n_START_SECTION_\nTerme comunal del Tec\n_START_PARAGRAPH_\nDespr\xc3\xa9s d'un breu tram en qu\xc3\xa8 el riu fa de termenal entre Prats de Moll\xc3\xb3 i la Presta i el Tec, en un meandre a llevant del Mas de les Sitges, el Tec entra de ple dins del territori de la comuna que porta el nom del riu. Tot al llarg del seu pas per aquesta comuna, el riu corre paral\xc2\xb7lel pel costat de migdia a la carretera D115, com s'esdev\xc3\xa9 en bona part del seu recorregut pel Vallespir. Rep per la dreta el C\xc3\xb2rrec del Bac de Fontfreda, que davalla d'entre el Puig Colom i el Puig Colom d'Avall, despr\xc3\xa9s el C\xc3\xb2rrec de la Juliana, que prov\xc3\xa9 del Mas del Clot del Forn i del vessant septentrional del Puig de la Rondinaire, mentre deixa al nord, a l'esquerra del riu, el C\xc3\xb2rrec i el Cortal de les Balmes. Al cap de poc troba a l'esquerra l'aflu\xc3\xa8ncia de la Comalada i el poble del Tec i, davant seu i a la dreta del riu el ve\xc3\xafnat o barri del Carrer d'Avall. Continuant cap a llevant, passa per sota del pont de la carretera de Sant Lloren\xc3\xa7 de Cerdans i de Costoja, la D44, i tot seguit passa al sud i per dessota del territori de l'antic poble de Cos i de l'esgl\xc3\xa9sia de Santa Cec\xc3\xadlia de Cos, i arriba, ran del marge meridional de la carretera i a l'esquerra del Tec, el Mas de Puig Rodon, on el riu fa un ample meandre de primer cap al sud, despr\xc3\xa9s cap a l'est, tot seguit cap al nord i finalment cap al nord-oest per girar de sobte cap al nord-est. En aquest punt el riu entra de ple dins del terme de Sant Lloren\xc3\xa7 de Cerdans, tot i que despr\xc3\xa9s d'una breu incursi\xc3\xb3 dins d'aquest terme, passa a ser termenal entre Sant Lloren\xc3\xa7 de Cerdans i el Tec.\n_START_SECTION_\nTermes comunals de Sant Lloren\xc3\xa7 de Cerdans i del Tec\n_START_PARAGRAPH_\nEl primer tram del Tec dins de Sant Lloren\xc3\xa7 de Cerdans coincideix amb la meitat oriental del meandre abans descrit, a llevant del Mas de Puig Rodon. De seguida, per\xc3\xb2 el riu esdev\xc3\xa9 termenal, deixant a la riba esquerra, al Tec, el Mas de la Fusta i Manyaques, i a la dreta, a Sant Lloren\xc3\xa7 de Cerdans, els vessants del Puig de la Mir.\n_START_SECTION_\nTermes comunals de Montferrer i de Sant Lloren\xc3\xa7 de Cerdans\n_START_PARAGRAPH_\nDes de Manyaques, on arriba per l'esquerra la Ribera de la Fou, i on el Tec marca un parell de forts meandres, tota la riba esquerra del riu pertany al terme comunal de Montferrer, mentre que la dreta \xc3\xa9s de Sant Lloren\xc3\xa7 de Cerdans encara un bon tros: per aquest cant\xc3\xb3 hi arriba el C\xc3\xb2rrec dels Fangassos, que ve del lloc on hi ha la casa de Puig de l'Am\xc3\xad, i m\xc3\xa9s endavant, a tocar del Mas Gramatx\xc3\xb3, la Quera. M\xc3\xa9s endavant, al nord-est, arriba per la dreta el C\xc3\xb2rrec de la Botella, on acaba el terme comunal de Sant Lloren\xc3\xa7 de Cerdans.\n_START_SECTION_\nTermes comunals d'Arles i de Montferrer\n_START_PARAGRAPH_\nEntre el l\xc3\xadmit amb la comuna de Serrallonga i el Camp Patllari, el Tec \xc3\xa9s termenal entre els termes d'Arles i de Montferrer, per\xc3\xb2 de seguida el l\xc3\xadmit comunal passa m\xc3\xa9s enll\xc3\xa0 de la riba esquerra del Tec, i el seu curs passa a ser \xc3\xadntegrament del terme d'Arles durant un breu tram, en el qual es troba el ve\xc3\xafnat de Can Partera, d'Arles. Passat Can Partera, el riu torna a ser termenal, i deixa a la dreta, a Arles, la Fargassa, el Mol\xc3\xad d'Amunt i Grau Mener\xc3\xb3, i a l'esquerra, a Montferrer, l'Oliveda, la Palma i la Casota. \xc3\x89s un tram definit per dos grans meandres del riu, en acabat els quals el Tec deixa de ser lim\xc3\xadtrof, i entra de ple en el terme d'Arles.\n_START_SECTION_\nTerme comunal d'Arles\n_START_PARAGRAPH_\nJa plenament dins del terme d'Arles, el Tec deixa a l'esquerra la vila i la major part dels seus barris, i a la dreta el territori de Fontanills, on hi ha l'esgl\xc3\xa9sia de la Santa Creu de Quercorb, territori molt muntany\xc3\xb3s. La zona de la vila d'Arles, en canvi, \xc3\xa9s una plana al\xc2\xb7luvial formada pel mateix riu. Queden a la dreta del riu el Mas de la Gu\xc3\xa0rdia, Can Valent, la Batllia d'Avall, i, ja al capdavall del terme, al nord-est, l'Alzina Rodona.\n_START_SECTION_\nTerme comunal de Montbol\xc3\xb3\n_START_PARAGRAPH_\nEl terme comunal de Montbol\xc3\xb3 no arriba a tocar el riu, per\xc3\xb2 s'hi aproxima a pocs metres de dist\xc3\xa0ncia just al sud-oest del barri del Marroc, dels Banys d'Arles i Palald\xc3\xa0.\n_START_SECTION_\nTerme comunal dels Banys d'Arles i Palald\xc3\xa0\n_START_PARAGRAPH_\nEl pas del Tec pels Banys d'Arles i Palald\xc3\xa0 inclou dos meandres molt marcats del riu. Hi entra a llevant del barri del Marroc, situat a l'esquerra del riu i just a ponent de l'extrem oest del nucli urb\xc3\xa0 principal dels Banys d'Arles, on comen\xc3\xa7a el primer dels meandres. El riu hi marca una corba convexa cap al nord, i va passant successivament pel costat dels barris del Marroc i la Petita Proven\xc3\xa7a, a l'esquerra del Tec, i tot al llarg dels Banys d'Arles, a la dreta. Aleshores torna a marcar una corba, ara c\xc3\xb2ncava, a la inversa de la primera, al mig de la qual rep per la dreta el Montdony, i deixa a la dreta el barri de la carretera dels Banys d'Arles, i a l'esquerra, els nous barris formats al sud de Palald\xc3\xa0. El Tec, que comen\xc3\xa7a el tercer meandre, semblant al primer,  encarat al nord-oest, deixa a la dreta els Gaus, Can Dall, Super Am\xc3\xa8lia, el Mas Aldai i, al capdavall, el Mas Cliquetes, on rep per la dreta el C\xc3\xb2rrec de l'Aguda, mentre a l'esquerra deixa el poble de Palald\xc3\xa0, el nou Palald\xc3\xa0 format a migdia del Mas de les Basses, i el Sol\xc3\xa0 d'en Malcion. Just passat Can Cliquetes, el riu fa de termenal, a la seva riba dreta, amb el terme de Reiners, mentre que per l'esquerra continua essent terme dels Banys d'Arles fins al nord-est del barri de la Farga de Reiners.\n_START_SECTION_\nTerme comunal de Reiners\n_START_PARAGRAPH_\nCom acaba de restar descrit, el Tec entra en contacte amb el terme de Reiners fent funci\xc3\xb3 de termenal amb els Banys d'Arles (concretament, amb l'antic terme de Palald\xc3\xa0). A la dreta del riu queda la Farga de Reiners en el tram que el riu segueix la inclinaci\xc3\xb3 nord-est. Al capdavall d'aquest tram, un altre meandre inflexionat cap al nord fa que el Tec agafi, amb moltes oscil\xc2\xb7lacions, la direcci\xc3\xb3 est, i passa, sempre mirant la riba dreta, pel costat del Pont de Reiners i, al cap de poc, per la Cabanassa. A l'esquerra del riu, despr\xc3\xa9s del despoblat muntany\xc3\xb3s del Mas d'en Cam\xc3\xb3, es troba el Vilar de Reiners._NEWLINE_El darrer tram del Tec en aquest terme coincideix amb el primer tram en el de Ceret: el riu fa de l\xc3\xadmit entre els dos termes comunals esmentats. En aquest tram, al nord, dins del terme de Reiners el ve\xc3\xafnat de Sant Pau i la capella de Sant Pau de les Botifarres, com se la coneix popularment.\n_START_SECTION_\nTerme comunal de Ceret\n_START_PARAGRAPH_\nEn aquest tram, tot el sector meridional pertany a Ceret. Correspon al ve\xc3\xafnat de la Cabanassa i a la zona de l'Estaci\xc3\xb3 de Ceret, i hi arriba per la dreta el C\xc3\xb2rrec del Vent\xc3\xb3s. Quasi al mig de la giragonsa cap al nord del Tec, al nord de l'Estaci\xc3\xb3 de ferrocarril, aquest riu entra plenament dins del terme de Ceret. Poc despr\xc3\xa9s, i ja a l'al\xc3\xa7ada de la vila de Ceret, que queda al sud i sud-est, el Tec rep primer per l'esquerra el Riucerd\xc3\xa0, despr\xc3\xa9s passa per sota dels dos ponts: el modern per on circula la carretera departamental D618, i el Pont del Diable, medieval, i finalment rep per la dreta dos c\xc3\xb2rrecs: el d'en Colomer i el de la Font Daudet. Ja al nord-est de la vila de Ceret, el riu fa una altra inflexi\xc3\xb3 cap al nord, a la zona del Mas de la Conca, que queda a la riba dreta; a l'esquerra queden el Mas Parrot, antigament Mas de Puigsegur, el Mas d'en Vilanova, el Mas Petit d'en Vilanova, el Mas Duran, el Mas Saquer, abans Mas Jaubert, el Mas Fabrelles i la Polleda, darrere dels quals, al nord, hi ha la Zona Industrial d'Ulric, i a la dreta el Mas de la Torre, abans Mas Ribes, el Mas Alavall i el Mas d'en Comte, actualment conegut com a Bellevue. El riu rep per la dreta en aquest lloc el C\xc3\xb2rrec de Noguereda, el de Matacans, el de Full\xc3\xa0 i el de Reixurt. El Tec en aquest tram adopta una forma c\xc3\xb2ncava, fins a prop de la Polleda, on empr\xc3\xa8n cap al nord-est, deixant a la riba dreta el Mas de l'Ai, ara conegut com la Ch\xc3\xaanaie, i arriba al lloc, a llevant del Mas Pallot, arriba per l'esquerra el C\xc3\xb2rrec de Sant Ferriol i el Tec forma una zona que es coneix com a Llac del Riu Tec. De seguida el riu arriba al termenal amb Sant Joan de Pladecorts, al lloc on queda al sud-est el Mas de les Llongaines, de Sant Joan de Pladecorts, i al nord-oest de Mas d'en Mas, ara conegut com a Mas Alicante.\n_START_SECTION_\nTerme comunal de Sant Joan de Pladecorts\n_START_PARAGRAPH_\nEl Tec travessa pel mig el terme de Sant Joan de Pladecorts. A la riba esquerra, abans d'arribar al poble de Sant Joan de Pladecorts, el riu deixa al nord les zones, ara parcialment urbanitzades, del Mas d'en Mart\xc3\xad, l'Hostal Nou, el Mas Riberat, un c\xc3\xa0mping i l'Illa. Just despr\xc3\xa9s, rep per l'esquerra la Ribera de les Aig\xc3\xbces. Per la dreta, al sud, hi ha el Mas de les Llongaines i una extensa zona de conreus pertanyent a l'antic terme de Vilargell, a la zona del Sabar\xc3\xb3. Poc despr\xc3\xa9s s'arriba a migdia del poble de Sant Joan de Pladecorts, amb la zona d'horts del Regatiu, on el Tec passa per sota del pont de la carretera D13, o Ruta de Morell\xc3\xa0s, i el c\xc3\xa0mping, i poc despr\xc3\xa9s hi arriba per la dreta del Tec el C\xc3\xb2rrec del Palau. Passat el poble de Sant Joan de Pladecorts, el Tec deixa a l'esquerra el Mol\xc3\xad, la Colomina Petita, el Mas Xambon i el Graver, lloc on a l'esquerra del Tec hi ha els Llacs de Sant Joan, una zona d'esplai aqu\xc3\xa0tic, als quals arriba des del nord la Ribera de Vivers i el C\xc3\xb2rrec del Trenc. En aquest lloc el Tec no arriba a tocar el terme de Morell\xc3\xa0s i les Illes, tot i que s'hi acosta molt a prop del Mas Forcada. Al nord-est d'aquest mas, i ja a tocar del pont de l'autopista la Catalana damunt del Tec, per la banda oest, el Tec entra en el terme del Vol\xc3\xb3.\n_START_SECTION_\nTerme comunal del Vol\xc3\xb3\n_START_PARAGRAPH_\nA sota i al costat de ponent del pont de l'autopista A9, el Tec entra en el terme del Vol\xc3\xb3. A la dreta, costat sud, rep d'entrada la Ribera de Morell\xc3\xa0s, i tot seguit deixa les Hortes del Bosc i el nou barri de Sant Mart\xc3\xad, i a l'esquerra una zona erma on hi ha la deixalleria del Vol\xc3\xb3, i el nucli urb\xc3\xa0 de la vila del Vol\xc3\xb3, que el Tec ressegueix al llarg de tot el seu tra\xc3\xa7at. El riu de primer troba el modern pont de la carretera D618 i de seguida el pont tradicional del Vol\xc3\xb3 per on passa la carretera D900. Just en aquest lloc es troba al nord el barri del Marroc, de la vila del Vol\xc3\xb3. Passats aquests dos ponts, es troben a la dreta del riu els Horts de les Parets i el Pilar, en un lloc on el Tec gira cap al nord. A l'esquerra queda el nucli vell del Vol\xc3\xb3, amb la seva cellera, just abans del doble meandre que marca el riu a la zona nord-est del terme del Vol\xc3\xb3. A la dreta queda l'Oliu Nou, d'on surt el Rec de les Alberes que segueix de forma paral\xc2\xb7lela al riu cap al nord i nord-est. A l'esquerra es troba el cementiri de la vila i el Mol\xc3\xad Nou, i just despr\xc3\xa9s arriba per l'esquerra la Ribera de la Vallmanya, just al lloc dels Eixarts. En aquest indret, pel costat oest i despr\xc3\xa9s sud-oest, el Tec fa de l\xc3\xadmit amb la comuna de Montesquiu d'Albera, tot i que per la riba esquerra encara passa el barri nou on es troba la Gendarmeria i el paratge de Pradells. Poc despr\xc3\xa9s el Tec abandona el Vol\xc3\xb3 i comen\xc3\xa7a a fer de termenal entre el ja esmentat Montesquiu d'Albera i Trasserra.\n_START_SECTION_\nTerme comunal de Montesquiu d'Albera\n_START_PARAGRAPH_\nEl riu Tec actua de l\xc3\xadmit nord del terme comunal de Montesquiu d'Albera. Un petit tram, termenejant amb el Vol\xc3\xb3, a l'angle nord-oest del terme, on hi ha, dins de Montesquiu d'Albera, la moderna urbanitzaci\xc3\xb3 de les Trompetes Altes. Abans, fent tamb\xc3\xa9 de l\xc3\xadmit amb el Vol\xc3\xb3, arriba a la dreta del Tec el C\xc3\xb2rrec del Salt de l'Aigua. Tot seguit, amb Trasserra, al lloc on es troba l'antic poble i terme de Nidoleres, el Mas de l'Escuder i el Mol\xc3\xad d'en Colom. Al sud, confrontant amb Trasserrra, hi ha la Trompeta Baixa, lloc per on supera el Tec el pont del TGV i on arriba des del sud el C\xc3\xb2rrec del Conill Podrit, les Cinc Aiminades, el Salitar, el Garrig\xc3\xa0s i els Fontanals. Ja confrontant amb Banyuls dels Aspres hi ha la Resclosa de Palau i el Mol\xc3\xad del Brull, o del Broll. A l'extrem de ponent d'aquest tram del Tec aflueix en el riu el C\xc3\xb2rrec de Sant Cristau, en el tram on el terme de Montesquiu d'Albera confronta amb el de Banyuls dels Aspres. Tot al llarg de la riba dreta del Tec discorre el Rec de les Alberes, i al nord del terme, a l'al\xc3\xa7ada del Mol\xc3\xad del Brull, comen\xc3\xa7a cap a llevant el Rec del Mol\xc3\xad de Brull\xc3\xa0.\n_START_SECTION_\nTerme comunal de Trasserra\n_START_PARAGRAPH_\nEl terme de Trasserra en contacte amb el Tec comen\xc3\xa7a just en el C\xc3\xb2rrec de la Canavera, que fa de termenal entre el Vol\xc3\xb3 i Trasserra. Tot seguit es troba a l'esquerra del riu el territori de Nidoleres, que fou poble i comuna independents, amb l'esgl\xc3\xa9sia, ara en ru\xc3\xafnes, de Sant Esteve de Nidoleres. El Mas Escuder i el Mol\xc3\xad d'en Colom pertanyien a aquest poble, aix\xc3\xad com el Pla de la Creu Verda, que formen la riba nord del Tec. Just a l'extrem de llevant del Pla de Nidoleres, fent en part de termenal entre Trasserra i Banyuls dels Aspres, aflueix en el Tec per l'esquerra el C\xc3\xb2rrec del Perelloner.\n_START_SECTION_\nTerme comunal de Banyuls dels Aspres\n_START_PARAGRAPH_\nEl primer sector d'aquest tram de riu, que representa el l\xc3\xadmit sud - sud-est del terme de Banyuls dels Aspres, travessa una plana, que procedeix del Pla de Nidoleres, que comen\xc3\xa7a en el curs de la Riera, afluent per l'esquerra del Tec, on hi ha els masos Bonaparte i Vila. Tot seguit, el territori deixa de ser pla, ja que s'hi estenen els darrers contraforts dels Aspres, que donen part del nom del poble, darrere de les quals es troben les Planes del Tec i  l'antic priorat augustini\xc3\xa0 de Santa Maria de Fontclara, actualment redu\xc3\xaft al mas de Fontclara. En aquest lloc es capten les aig\xc3\xbces del Rec de Fomtclara, que en parteix cap al nord i, poc despr\xc3\xa9s aflueix a l'esquerra del Tec el C\xc3\xb2rrec d'en Rodell. Just a migdia d'aquest lloc el Tec deixa de ser termenal i entra plenament dins del territori de Vilallonga dels Monts.\n_START_SECTION_\nTerme comunal de Vilallonga dels Monts\n_START_PARAGRAPH_\nTot i que a prop del l\xc3\xadmit nord, que \xc3\xa9s paral\xc2\xb7lel al Tec, aquest riu discorre \xc3\xadntegrament dins del terme de Vilallonga dels Monts. Al cap de poc d'entrar-hi rep per la dreta el C\xc3\xb2rrec de les Anglades, just a ponent dels Baixos, on hi ha un estany. Al sud d'aquest lloc queda el Castell de la Granja, actual Lyc\xc3\xa9e Alfred Sauvy, amb la capella de Sant Llu\xc3\xads de la Granja. Al cap poc, quan hi ha una nova captaci\xc3\xb3 de les aig\xc3\xbces del Tec per al Rec del Mol\xc3\xad de Brull\xc3\xa0, s'acaba el pas del Tec pel terme de Vilallonga dels Monts i entra en el de Brull\xc3\xa0.\n_START_SECTION_\nTerme comunal de Brull\xc3\xa0\n_START_PARAGRAPH_\nEl cas de Brull\xc3\xa0 \xc3\xa9s l'invers del de Vilallonga dels Monts: el Tec discorre \xc3\xadntegrament pel seu terme, per\xc3\xb2 el l\xc3\xadmit sud de la comuna de Brull\xc3\xa0 \xc3\xa9s paral\xc2\xb7lela i propera, per la riba dreta, del riu. Entra en aquest terme entre els paratges de Fontanilla, al nord-oest, i del Salitar, al sud-est. Poc despr\xc3\xa9s, el riu passa per sota del pont de la carretera D2, al sud de la Colomina de Can Martell, on s'ha format una de les urbanitzacions modernes de Brull\xc3\xa0. Tot seguit el riu passa a migdia del nucli urb\xc3\xa0 de Brull\xc3\xa0, al lloc on queda el paratge de la Ja\xc3\xa7a a la dreta del Tec. Al costat del de les Milleres, a l'esquerra del Tec, s'inicia un meandre tancat del riu, entre Brull\xc3\xa0 i Ortaf\xc3\xa0; al bell mig del meandre el Tec entra en el terme comunal d'Ortaf\xc3\xa0. El Rec del Mol\xc3\xad de Brull\xc3\xa0 segueix a prop de la riba dreta del Tec al llarg de tot el terme.\n_START_SECTION_\nTerme comunal d'Ortaf\xc3\xa0\n_START_PARAGRAPH_\nL'entrada del Tec en el terme d'Ortaf\xc3\xa0 es produeix al Pont Moll, just a migdia del Camp de la Garriga. De seguida s'inicia el segon meandre consecutiu del riu, des dels Baixos de Cabanes, a la dreta, i l'Oliveda, a l'esquerra, que \xc3\xa9s el lloc on s'han est\xc3\xa8s les noves urbanitzacions d'Ortaf\xc3\xa0, al sud-oest del poble. Quan el riu torna a emprendre cap al nord-est, deixant la Polleda, el Mas Pompidor i la Devesa a l'esquerra i Sant Marcel, els Aigalls, el Mas de l'Americ\xc3\xa0, el Cap de Bou i el Mas de Noguers a la dreta (zona essencialment agr\xc3\xadcola), on hi ha un gual que comunica les dues ribes, el Tec troba de seguida el final del seu curs per Ortaf\xc3\xa0, i esdev\xc3\xa9 termenal entre les comunes d'Elna, al nord, i de Palau del Vidre, al sud.\n_START_SECTION_\nTerme comunal de Palau del Vidre\n_START_PARAGRAPH_\nPalau del Vidre \xc3\xa9s bastant lluny, al sud de la riba dreta del Tec, per\xc3\xb2 tota la zona riberenca \xc3\xa9s una zona de gran producci\xc3\xb3 agr\xc3\xadcola. De seguida li arriba per la dreta el Tanyar\xc3\xad. Aquesta zona \xc3\xa9s a l'entorn de l'Estany de Sant Mart\xc3\xad, pel costat del qual passa la l\xc3\xadnia del ferrocarril, entre Argelers de la Marenda i Elna, que travessa el Tec amb un llarg pont. Passat el pont hi ha una petita resclosa, i despr\xc3\xa9s, sempre a la dreta del Tec, es troben els masos Colom, Bedia i Costa, i al cap de poc arriba a la Remunta del Tec, o el riu, per la dreta, abandonda Palau del Vidre i entra a Argelers de la Marenda. Ran d'aquests tres masos discorre el Rec de Tatz\xc3\xb3. Per l'esquerra continua essent sempre terme comunal d'Elna.\n_START_SECTION_\nTerme comunal d'Elna\n_START_PARAGRAPH_\nEl Tec fa de l\xc3\xadmit sud del terme comunal d'Elna al llarg de quasi tota la seva extensi\xc3\xb3, i no s'hi pot posar el determinant tot perqu\xc3\xa8 en el tram final el terme d'Elna segueix el curs antic del Tec: el modern passa m\xc3\xa9s al sud, \xc3\xadntegrament dins del terme d'Argelers de la Marenda. L'entrada es d\xc3\xb3na en una zona molt agr\xc3\xa0ria, en els paratges de les Tanques i el Pla de la Barca; just despr\xc3\xa9s troba el pont del ferrocarril abans esmentat. El Tec continua passant al sud dels paratges del Dev\xc3\xa9s i el Salitar, i tot seguit troba el pont de la carretera D914. Al cap de poc es troba a l'esquerra del riu el Mas Batlle, que \xc3\xa9s el punt on el tra\xc3\xa7at modern del Tec es desvia respecte de l'antic i, per tant, el l\xc3\xadmit dels termes municipals d'Elna i d'Argelers de la Marenda abandona la llera del Tec i esdev\xc3\xa9 terrestre. Elna queda sempre al nord, bastant allunyada, del riu Tec.\n_START_SECTION_\nTerme comunal d'Argelers de la Marenda\n_START_PARAGRAPH_\nCom tot el tram del Tec des del Vol\xc3\xb3, la part del terme d'Argelers de la Marenda que toca el riu \xc3\xa9s una zona essencialment agr\xc3\xadcola. Des de la Remunta del Tec, passa pel nord del Mas Roger, abans de passar per sota del pont de la carretera D914, que en aquest punt t\xc3\xa9 forma d'autovia. Despr\xc3\xa9s troba la Deixalleria comunal, i, quan el riu es decanta una mica cap al sud, deixa a la dreta el Mas Sant Joan i el Pla de la Barca, moment en qu\xc3\xa8 el termenal abandona la llera del Tec, com ha quedat dit anteriorment. A partir d'aquest punt les dues ribes del Tec pertanyen a Argelers de la Marenda. A l'esquerra deixa el Mas Calmetes i el Mas Tast\xc3\xba, i a la dreta els Queixals, el Pas de les Vaques i el Camp d'en Burgat, just abans de trobar un altre pont, en aquest cas el de la carretera D81. \xc3\x89s el tram final abans d'abocar-se en el mar: passat el darrer pont, a migdia del riu es troba el Mas de na Riu, amb la Reserva Natural del Mas de na Riu, on hi ha una antiga l ebateria d'artilleria, la Bateria del Tec; al nord del riu, el paratge de les Conilleres i, ran de mar, el Tamariu."